**Z1 feladatlap**

**Olvassátok el az úrvacsoráról az alábbi szöveget, majd nézzétek meg az úrvacsorai eszközöket, kellékeket!**

**Válaszoljatok a kérdésekre, beszéljétek meg egymás között a válaszokat!**

Egymással való közösségünk a legjelentősebb módon jut kifejezésre, amikor megosztjuk a kenyeret egymással. Az első hívők „... kitartóan részt vettek az apostoli tanításban, a közösségben, a kenyér megtörésében ... egy szívvel, egy lélekkel...” (ApCsel.2:42,46). E jelképek (a kenyér és a bor) kifejezik reménységünk középpontját, magunkhoz vételük „egy szívvel” köt össze minket. „Az áldás pohara, amelyet megáldunk, nem a Krisztus vérével való közösségünk-e? A kenyér, amelyet megtörünk, nem a Krisztus testével való közösségünk-e? Mert egy a kenyér, egy test vagyunk mindannyian, akik az egy kenyérből részesedünk”, azaz Krisztusból (1Kor.10:16,17). Következésképpen kötelezettek vagyunk arra, hogy megosszuk Krisztus áldozatának jelképeit mindazokkal, akik elfogadták munkáját, akik részesei „az egy kenyérnek”.

Az úrvacsorai közösség Istennel való közösség. Legelőször az apostolok Jézus Krisztussal vettek ilyen vacsorát. Ez volt az utolsó közös vacsorájuk együtt, mivel Jézust másnap keresztre feszítették. Azóta mi, akik Jézusban hiszünk, az Ő akaratából rendszeresen így emlékezünk meg Őróla és gyakoroljuk a közösséget. Isten terített asztallal vár bennünket a mennyben, de már itt a földön is gondoskodik rólunk, az úrvacsorai terített asztallal is. Ez egy közösség Istennel és azokkal, akik testvéreink az Úrban. Ez ünnepi alkalom. Karácsony előtt az adventi időszakban erre a közösségre is készülünk. Az ünnep elérkezésével pedig karácsony este a szépen terített asztal köré ül a család – ez a családi közösség. A legjobb, ha Jézus maga is vendég ennél az asztalnál. Ha a család egyben testvéri közösség, és az Úrral való közösség is. Ez az ünnep az Ő születésnapja.

**Válaszoljatok a kérdésekre, beszéljétek meg egymás között a válaszokat!**

Te szoktad-e várni a születésnapodat? Szoktál-e készülni a szeretteid születésnapjára? Az adventi időszakban készülsz-e Jézus Krisztus születésnapjára? December 24-én délután készülsz-e a családoddal együtt? Vannak-e a családtagoknak meghatározott feladataik ? Neked van ilyenkor feladatod? Hogyan illik az ünnepi asztalt megteríteni?